Eftir messu verður fundur með fermingarbörnum vorsins og foreldrum þeirra í kirkjunni . Allir hjartanlega velkomnir . Guðsþjónusta verður í Kópavogskirkju sunnudaginn 22. janúar kl. 11:00 . Mál dagsins hefur aftur göngu sína eftir jólafrí þriðjudaginn 17. janúar kl. 14:30 . Stundin hefst með samsöng undir stjórn Friðriks Kristinssonar og Lenku Mátéova . Um kl. 15:10 flytur Margrét Örnólfsdóttir erindi um starf sitt , sem handritshöfundur . Nokkur verka Wilhelms eru í eigu safnaðarins og eru til sýnis í andyri safnaðarheimilsins Borga . Styttunni hefur verið komið fyrir utan safnaðarheimilið . Sigurður Arnarson , prédikar og þjónar fyrir altari . Kór Kópavogskirkju syngur undir stjórn Lenku Mátéová . Sunnudagasmiðja fyrir börnin hefst kl. 11:00 í safnaðarheimilinu Borgum . Biðjum saman í Jesú nafni : Eilífi , almáttugi Guð og faðir , þú sem leiðir þennan dag til lykta og hylur hinn ókomna , og af náð þinni gefur okkur dag í senn og andartak í einu . Við þökkum þér árið sem senn er liðið , fyrir gleði þess og sorgir , allt sem það gaf og tók . Kenn oss að telja daga vora að vér getum öðlast viturt hjarta . Við felum þér Ísland og líf þess , byggðir landsins og börn þess öll , samfélag , menningu og tungu og trú , stjórnvöld og áhrifavalda þjóðfélagsins , atvinnulíf og efnahag , alla tímanlega og eilífa farsæld . Í þínar hendur felum við árið liðna og í trausti til handleiðslu þinnar höldum við inn um dyr hins nýja . Vísa okkur vegu þína , Drottinn , og leið okkur gegnum skammdegi lífsins að við náum því marki sem þú hefur sett jarðlífsgöngu vorri . Heyr þá bæn og allar bænir vorar , óskir og vonir , þarfir og þrár sem við felum miskunn þinni í orðum bænar Drottins : Faðir vor … Lexía gamlárskvölds er úr Harmljóðunum : En þetta vil ég hugfesta og þess vegna vona ég : Náð Drottins er ekki þrotin , miskunn hans ekki á enda , hún er ný á hverjum morgni , mikil er trúfesti þín . Fórnum hjarta og höndum til Guðs í himninum . ( Harmljóðin 3.21 - 26 ) Guðpjallið er úr Lúkasarguðspjalli : Þá var í Jerúsalem maður er Símeon hét . Og er foreldrarnir færðu þangað sveininn Jesú til að fara með hann eftir venju lögmálsins tók Símeon hann í fangið , lofaði Guð og sagði : Nú lætur þú , Drottinn , þjón þinn í friði fara eins og þú hefur heitið mér því að augu mín hafa séð hjálpræði þitt , sem þú hefur fyrirbúið í augsýn allra lýða , ljós til opinberunar heiðingjum og til vegsemdar lýð þínum Ísrael . ( Lúk . 2.25 - 32 ) Enn líður ár , hjálpa okkur að horfa ekki um öxl í söknuði og reiði , og fram á við í kvíða og áhyggjum , heldur horfa kringum okkur hér og nú í árvekni , eilífi Guð og faðir . Amen Við höfum numið staðar í helgidóminum á kvöldi gamla ársins . Enn á ný kveðjum við ár , sem hverfur í aldanna skaut og aldrei kemur til baka . Það er sem ögurstund er við finnum tímans þunga nið og óvissu framtíðar . Við höfum numið staðar til að átta okkur , skyggnast um , hlusta . Blossarnir leiftra , skoteldar springa með dunum og dynkjum . Og minna á vábresti og blossa hermdarverka og stríðshörmunga , stundum jafnvel á dómsdag . Hvað sjáum við í glampa þeirra ? Greinum við einhver kennileiti sem vísi til réttar áttar ? Hvar er leiðsögn að finna í okkar nútíma , hvar eru kennileitin ? Okkur finnst mörgum sem það séu reynslutímar í veröldinni . Höfum við gengið til góðs , sem einstaklingar , sem samfélag ? Hefur siðmenningunni fleytt fram ? Haft var eftir kellíngu austur á landi á liðinni öld : „ Alveg er ég stanshissa á lambaskömmunum . Þarna eru þau rekin eftir sömu götunum ár eftir ár og alltaf er sama bévítis óþekktin í þeim ! “ Jú , þetta eru sömu göturnar . En við ? Hvar eru leiðarmerkin ? Hvert sækir fólk sér grundvallarvitund um rétt og rangt , gott og illt ? Hvar mótast samviskan ? Sagt er að sjö ára barn í okkar heimshluta hafi horft að meðaltali á 20.000 sjónvarpsauglýsingar sem gefa ein og aðeins ein skilaboð , sem sé : Þú ert neytandi . Og að lausnin á öllum vanda sé fólgin í því sem hægt er að kaupa sér . Þetta er öflugasti uppalandi okkar samtíðar og siðmenningar . Heimilin og skólarnir hafa ekki roð við því . Hvað megnar að hamla gegn því ofurefli sem leitast við að móta líf okkar og gera að sálarvana neytendum og hugsunarlausum áhorfendum ? Ótal dæmi staðfesta það , fyrr og síðar að hvarvetna , sem allt er metið til markaðsverðs og út frá fjárhagslegum forsendum , þar lýtur hið veika og vanmegna og ungviðið í lægra haldi , afskiptalaust og vanrækt . Afleiðingarnar láta ekki á sér standa . Frans páfi spurði : „ Hvernig getur það verið að það telst ekki frétt ef heimilislaus manneskja verður úti , en það er frétt ef hlutabréfamarkaðurinn fellur um tvö stig ? “ Já , hvernig getur það verið ? Svo ótal margt í sögu og samtíð okkar vitnar um að tæknin hafi forgang og fjármagnið en ekki fólkið . Og það er ekkert náttúrulögmál , heldur pólitískt og siðferðislegt val . En mun um síðir tortíma mennskunni . Ritningin segir að grundvallarsyndin sé sú að taka ráðin í eigin hendur . Það leiðir í ógöngur . Það er svo grátlegt hve við erum gjörn að bisa við að hrófla upp Babelsturnum í stað þess að geta spókað sig í Edensgarði . Babelsturnarnir eru svo víða , eða kannski Trump turnarnir . Ég var að leita að náttfötum á lítinn afastrák og undraðist að það myndefni sem þau prýða . Hauskúpur og annar óhugnaður , og svo stríðsmenn sem munda vopn sín , eitthvað tengt StarWars , eða öðrum slíkum heimsendabíómyndum frá Hollywood eða sýndarveruleik tölvuleikjanna . Hvers vegna eru það slíkar myndir , sem sífellt birtast ægilegri og stórbrotnari , sem laða að ? Nú er ég ekki að segja að þessar myndir geti ekki verið hin besta skemmtun og upplyfting , jafnvel hreinsandi reynsla og hressandi . En , já hvaða veganesti gefa þessar alvopnuðu tölvupersónur ungum sálum til lífsgöngunnar ? Hvaða heimssýn , hvaða mannskilning móta þær ? Þessar sögur eiga sér sameiginlegt að segja að menning okkar og samfélag sé að hrynja , að heimurinn sé á ystu nöf . Þar takast á æðisgengin reginöfl í einhverjum kosmiskum , æsispennandi og yfirþyrmandi hildarleik . Grunnstefið er tilgangsleysið og tómið , heimur sem hófst með stórahvelli og hrynur loks saman inn í ginnungagap svartholsins . Það er víðsfjarri boðskap jólanna , boðskap kristninnar . Þar er gengið út frá því að tilveran eigi sér upphaf og enda í elsku Guðs og náð . Elsku Guðs og náð . Í upphafi var Orðið og Hann mun hafa síðasta orðið . Jesús . Orðið sem varð hold , mannsbarn meðal mannsins barna í heiminum okkar . Lausnin sem hann býður fram er ekki valdbeitingin heldur mildin , umhyggjan um aðra . Hvar er þær fyrirmyndir að finna , sem vitna um það ? Lýðræðissamfélag Vesturlanda líður undir niðurbroti og hrörnun samfélagslegra dyggða . Heimsslitin eru ekki innbyggð nauðsyn í sögu eða náttúru . Nei , þau koma innanfrá , menningarleg , sálfræðileg félagsleg hrun . Þess vegna þurfum við stofnanir , iðkun , frásögur , söng , sem vekja og næra innsæi til hins góða og fagra og fullkomna . Hin veraldlega , guðlausa heimslitamynd bendir á orsakir hrunsins , en sýnir ekki neina lausn eða von fyrir dauðlegar manneskjur eins og mig eða þig . Sjónvarpsþættirnir , House of Cards , Spilaborg , afhjúpa glímu valdasýkinnar við innbyggt tilgangsleysi hins sjálfsskapaða lífs . Hungurleikar benda á lífsgæðadýrkun og misrétti . En hvað svo ? Hvert er svarið , hver er lausnin í litla hversdagsheiminum okkar ? Þegar óttinn sigrar örlætið í viðbrögðum okkar við hinum framandi , ókunnugu , sem á vegi verða , þegar tortryggnin mótar viðhorf til útlendinga , – nema þá þeirra sem sem við getum grætt á – , þegar óttinn , heimskan og hrokinn taka höndum saman í einu samfélagi þá er voðinn vís . Það má sjá í löndunum í kringum okkur . Margir sjá sigur Donalds Trump í Bandaríkjunum sem birtingarmynd slíkra viðhorfa sem grafa um sig á Vesturlöndum . Og boðar ekki gott . Þegar allt gert að álitum og grundvallartortryggni ríkir gegn hvers kyns kennivaldi , sérílagi því sem höfðar til trúarlegra viðmiða ; þegar unnið er markvisst að því að úthýsa Jesú mynd og nafni og hinni kristnu skilgreiningu á lífi , heimi , veruleikanum , hvað kemur þá í staðinn ? Jú , það sem miðlað er af fjölmiðlunum og Youtube og auglýsingunum . Og ef svo er þá eru voldugustu valdhafar þessa heims ekki í Washington eða Kreml , hvað þá við Austurvöll , heldur þau sem ráða fjölmiðlunum og tískuheiminum . Og svo virðist sem við afhendum þeim fúslega vald yfir börnunum okkar og ómótuðum sálum þeirra . Heimurinn þarfnast þeirrar framtíðarsýnar sem Jesús setur fram um lækning , ljós og líf , sem sprettur af rótum elskunnar , umhyggjunnar . Og heimurinn þarfnast karla og kvenna sem halda ótrauð áfram að þjóna þessum brothætta heimi og særðu mennsku , samverkafólk skaparans , systkin frelsarans . Ekki tölvumenn , sem alvopnaðir geislasverðum og æðisgengnum drápstólum vaða fram , heldur manneskjur af holdi og blóði , varnalausar , dauðlegar , en hugrakkar , sannar , ábyrgar , heiðarlegar við sjálfa sig og aðra á vettvangi dagsins . Það sýnir barnið í Betlehem . Þar var engin ofurhetja , það sýna jatan og krossinn svo berlega . Og birtan frá Betlehem , birta umhyggju , friðar , vonar . Barnið í Betlehem sagði síðar um sjálfan sig : „ Ég er vegurinn ! “ Og kallar okkur að halda okkur við þann veg , hamingjuleið og heilla fyrir okkur sjálf og heiminn okkar . Hinn kristni helgidómur , hátíðir og siðir er iðkun sem sækir sér næringu í sögur , minningar og hefðir og bæn , sem tengja mann við samhengi kynslóðanna , styrkja hinn innri áttavita samviskunnar , vekja samhug með öðru fólki og virðing fyrir æðri veruleika . Það er mannrækt , forvörn , andleg heilsulind . Og eins og heilræðið forna segir : „ Gættu hugsana þinna , því þær verða að orðum . Gættu orða þinna , því þau verða að verkum . Gættu að verkum þínum , því þau verða að venju . Gættu að venjum þínum , því þær verða að skaphöfn . Gættu að skaphöfn þinni , því hún verður örlög þín . “ Við höfum numið hér staðar við áramót . Árið 2016 líður í aldanna skaut og að venju kvatt með sprengjudrunum og glömpum . En hvað heyrum við hér í helgidóminum ? Við heyrum enduróm jólanna . Við heyrum um foreldra sem bera barn sitt í helgidóminn og mæta þar gömlum manni sem tekur barnið fagnandi sér í fang og lofar Guð , því hann sér í þessu barni von og ljós og frið og framtíð . Eins megum við fagna þessu barni í trú og von . Birtan hans laugar minningu þeirra sem við misstum og söknum , varpar vonarbirtu yfir hið ókomna og boðar morgunroða framtíðarinnar . Og okkur er ætlað að vera börn ljóssins og dagsins , sem hafa fundið von og traust í orði Jesú , lífi , krossdauða , upprisu . Þrátt fyrir allt myrkur og ógnir allar þá er nýr dagur runninn yfir heiminn með frelsi og frið . Hvað sagði ekki lexían sem við heyrðum áðan ? „ Náð Guðs er ný á hverjum morgni . “ Gamlárskvöldi fylgir nýársdagur ! Hverju kvöldi fylgir morgun , í birtu náðar Guðs . Biðjum að vilji hans verði , ríki hans komi . Felum hið liðna fyrirgefningu hans og hið ókomna náð hans . Því að hans er ríkið , mátturinn og dýrðin að eilífu . Gleðilegt ár !